AT ISṚAYIL eacen di tmurt n Maṣer aṭas n iseggasen. Dinna ftin yerna kesben aṭas n cci. Acu kan, ikker-ed Fereun nniḍen ur nessin ara Yusef. Agellid-agi yeḥkem s leqher. Imi i gwala At Isṛayil simmal ţnernin, iffeɣ-it leeqel. Yerra-ten ihi d aklan yerna yefka lameṛ akken yal aqcic ara d-ilalen seg-sen ad iţţuḍegger ɣer wasif n Nnil. Lameena, yiwet n tmeṭṭut isean tirrugza teffer mmi-s di tqecwalt ger iɣunam akken aţ-ţḥareb fell-as. Mi t-tufa yelli-s n Fereun, tsemma-yas Musa yerna tessker-it-id deg wexxam n ugellid.
Mi yesea 40 iseggasen di leemeṛ-is, Musa yeţţuḥettem ad infu ɣer yiwet n tmurt ibeeden. Acuɣer i d-yeḍra wayagi? Axaṭer iḥudd yiwen wergaz n wat Isṛayil i geţqehhir yiwen Umaṣri yellan d aeessas n lxedma. Asmi gessaweḍ 80 n sna, Yahwa iceyyee-it ɣer Maṣer akken ad iḍleb i Fereun ad iserreḥ i wat Isṛayil.
Fereun iqqur uqerru-s, yugi ad yaɣ awal. Ṛebbi yesseɣli-d ihi eecṛa lmuṣibat ɣef Maṣer. Uqbel yal lmuṣiba, Musa yeţţebdad zdat n Fereun akken a s-yeǧǧ tagniţ ad yemnee. Lameena, Fereun iččuṛ d nnefxa. Ixuṣem mkul tikkelt ama d Musa ama d Ṛebbi-ines Yahwa. Γer taggara, Ṛebbi iceggee-ed lmelk i genɣan imenza meṛṛa n tmurt n Maṣer. Ţ-ţagi i d lmuṣiba tis eecṛa. Siwa tiwaculin iḍueen Yahwa i gmeneen. Ih, siwa tid i gerran ɣef tgejda n tewwura-nsent idammen n izimer imezlen d asfel i geţţusellken. Lmelk-nni n Ṛebbi issuref i yexxamen n twaculin-agi. Ssyin d asawen, At Isṛayil smektayen-d mkul aseggas amek i gḥureb Ṛebbi fell-asen s yiwet leid iţţusemman Leid n Usuref (iwumi qqaren kra Tafaska).
Mmi-s amenzu n Fereun tḥuza-t lmuṣiba-nni tis eecṛa. Annect-a issaweḍ Fereun ad yefk lameṛ i Musa d wat Isṛayil meṛṛa ad ffɣen si Maṣer. Din din ssewǧden iman-nsen, ṛuḥen. Lameena, Fereun yuɣal deg wawal-is. Yeẓdem fell-asen s waṭas n ikeṛṛusen d yergazen n ṭṭrad. At Isṛayil ufan-d iman-nsen ḥeṣlen ɣer rrif n lebḥeṛ Azeggaɣ. Acu kan, Yahwa icerreg lebḥeṛ ɣef sin, dɣa bedden waman ssya wesya am leṣwar. Imiren, At Isṛayil eeddan s lqeḍra n Ṛebbi ɣef lqaea yekkawen. Lameena Imaṣriyen tebeen-ten zdeffir. Yahwa yesseɣli-d ihi aman-nni, dɣa Fereun akk-d leeskeṛ-is yečča-ten lebḥeṛ.
Umbeed, Yahwa yexdem leeqed d wat Isṛayil mi sbedden iqiḍunen-nsen ɣer tama n wedrar n Sinay. Yessexdem Musa akken a sen-yefk leqwanen ara ten-iwellhen yerna ara iḥarben fell-asen deg waṭas n leḥwayeǧ yeenan tudert-nsen. Ma lǧens n Isṛayil iqebbel ad yeqqim d unṣiḥ deg webrid n Yahwa, Yahwa ad yili yid-es yerna imdanen nniḍen ad ţţubarken yis.
Acu kan, amur ameqran n wat Isṛayil sneɣnin Yahwa axaṭer xuṣṣen di liman. Yahwa yesmenṭer-iten ihi deg uneẓruf (ṣṣeḥṛa) 40 iseggasen. Mbeed Musa yextaṛ Yacuea, yellan d uṣwib, akken ad yeṭṭef amkan-is. At Isṛayil atnan tura qrib ad kecmen ɣer tmurt i geweed Ṛebbi i Abṛaham.
—Ayagi yers ɣef Tuffɣa; At Lewwi; Aneẓruf; Asmekti; Ahellil 136:10-15; Lecɣal 7:17-36.
kab_Latn kab_Latn kab_Latn kab_Latn kab_Latn kab_Latn kab_Latn